เจ้าชายเฮนรี (พระราชโอรสพระเจ้าเอ็ดเวิร์ดที่ 1)

เจ้าชายเฮนรีแห่งอังกฤษ (6 พฤษภาคม ค.ศ. 1268 – 14 ตุลาคม ค.ศ. 1274) เป็นพระราชบุตรลำดับที่ห้า และเป็นพระราชโอรสลำดับที่สองของพระเจ้าเอ็ดเวิร์ดที่ 1 แห่งอังกฤษ ประสูติแต่เลโอนอร์แห่งกัสติยา พระอัครมเหสีพระองค์แรก

ประสูติ 
เจ้าชายเฮนรีประสูติภายในพระราชวังวินด์เซอร์ตั้งแต่ในรัชกาลพระเจ้าเฮนรีที่ 3 แห่งอังกฤษ ซึ่งเป็นพระอัยกา ก่อนหน้านี้เจ้าชายจอห์น ซึ่งเป็นพระเชษฐา ซึ่งอยู่ในการดูแลของริชาร์ด เอิร์ลแห่งคอร์นวอลล์สิ้นพระชนม์ไปแล้ว ทำให้เจ้าชายเฮนรีเป็นพระราชโอรสเพียงพระองค์เดียวของพระเจ้าเอ็ดเวิร์ดที่ 1 แห่งอังกฤษ ที่ยังมีพระชนม์ชีพอยู่ และอยู่ในลำดับที่สองของการสืบราชสันตติวงศ์อังกฤษ หลังพระเจ้าเฮนรีที่ 3 พระอัยกา เสด็จสวรรคต พระเจ้าเอ็ดเวิร์ดที่ 1 ซึ่งเป็นพระชนกเสวยราชสมบัติสืบมา ทำให้เจ้าชายเฮนรีเป็นทายาทผู้มีสิทธิโดยตรงใน ค.ศ. 1273 นั้นเอง พร้อมกับทรงวางตัวให้หมั้นหมายกับฆัวนาที่ 1 แห่งนาวาร์

สิ้นพระชนม์ 
เจ้าชายเฮนรีได้รับการอุปถัมภ์อำรุงจากอะลิอูโนแห่งพรอว็องส์ซึ่งเป็นอัยยิกาฝ่ายพระชนก มาตั้งแต่ยังทรงพระเยาว์ตลอดระยะเวลาสี่ปีที่พระชนกชนนีทรงเข้าร่วมสงครามครูเสด พระองค์ทรงคุ้นเคยกับพระอัยยิกามากกว่าพระชนกชนนีเสียอีก พระอัยยิกาคอยถวายพยาบาลและปลอบประโลมเจ้าชายเฮนรีที่มักประชวรกระเสาะกระแสะ กระทั่งที่สุดเจ้าชายเฮนรีสิ้นพระชนม์ลงด้วยสาเหตุธรรมชาติที่กิลด์ฟอร์ดใน ค.ศ. 1274 โดยไม่มีพระชนกชนนีเสด็จมาดูใจเป็นครั้งสุดท้าย และกว่าที่ทรงรู้ข่าวการประชวร เจ้าชายเฮนรีก็สิ้นพระชนม์ไปแล้ว พระศพของเจ้าชายเฮนรีถูกฝังภายในเวสต์มินสเตอร์แอบบีย์

อ้างอิง 

รัชทายาทอังกฤษ
รัชทายาทผู้มีสิทธิโดยตรงที่ไม่เคยสืบราชสันตติวงศ์
ราชวงศ์แพลนแทเจอนิต
พระราชโอรส
พระราชบุตรในพระเจ้าเอ็ดเวิร์ดที่ 1 แห่งอังกฤษ
เจ้านายที่สิ้นพระชนม์ตั้งแต่ทรงพระเยาว์